Weermag stuit smokkel van bakkies na MosambiekDie bakkies sou vermoedelik na Mosambiek gesmokkel word. (Foto: SA Weermag) Die Suid-Afrikaans Nasionale Weermag het ŉ stokkie gesteek voor die pogings van ŉ groep smokkelaars wat die afgelope week minstens ses bakkies oor die grens na Mosambiek probeer smokkel het. Siphiwe Dlamini, woordvoerder van die weermag, sê soldate verbonde aan 7 Infanteriebataljon is tans op die grens ontplooi waar hulle roetinepatrollies tussen Suid-Afrika en Mosambiek doen. Hulle het gesien hoe die bakkies in die grensgebied ry, maar toe hulle die voertuie voorkeer, het die insittendes uitgespring en laat spaander. Die voertuie sluit in verskeie Toyota Hilux-dubbelkajuitbakkies, asook ŉ Toyota Fortuner. Die voertuie is aan die polisie oorhandig vir verdere ondersoek. Die waarde van die voertuie moet nog bepaal word. Die minister van verdediging asook die topbestuur van die weermag het die soldate vir hul flinke optrede geloof.